b'\n_START_ARTICLE_\nJustinas Nekra\xc5\xa1as\n_START_SECTION_\nBiografija\n_START_PARAGRAPH_\n1943\xc2\xa0m. baig\xc4\x97 \xc5\xa0an\xc4\x8di\xc5\xb3 prad\xc5\xbeios mokykl\xc4\x85, 1947\xc2\xa0m. Kauno politechnikum\xc4\x85, 1955\xc2\xa0m. Kauno politechnikos institut\xc4\x85._NEWLINE_1947\xe2\x80\x931955\xc2\xa0m. Petra\xc5\xa1i\xc5\xabn\xc5\xb3 VRE in\xc5\xbeinierius inspektorius, budintysis in\xc5\xbeinierius, katil\xc5\xb3 cecho vir\xc5\xa1ininko pavaduotojas. 1955\xe2\x80\x931957\xc2\xa0m. R\xc4\x97kyvos VRE direktorius. 1957\xc2\xa0m. \xc5\xa0iauli\xc5\xb3 miesto Vykdomojo komiteto pirmininkas._NEWLINE_Nuo 1957\xc2\xa0m. LSSR Liaudies \xc5\xabkio tarybos energetikos \xc5\xabkio valdybos vir\xc5\xa1ininko I-asis pavaduotojas, nuo 1958\xc2\xa0m. valdybos vir\xc5\xa1ininkas. 1962\xe2\x80\x931971\xc2\xa0m. Vyriausiosios gamybin\xc4\x97s energetikos ir elektrifikacijos valdybos prie LSSR MT vir\xc5\xa1ininkas._NEWLINE_1971\xe2\x80\x931980\xc2\xa0m. SSRS Energetikos ir elektrifikacijos ministerijos ministro pavaduotojas, nuo 1972\xc2\xa0m. ir \xc5\xbeurnalo \xe2\x80\x9eEnergetika\xe2\x80\x9c vyr. redaktorius. Dirbdant Maskvoje, jo tarpininkavimu ir vadovavimu pastatyta Lietuvos elektrin\xc4\x97, Ignalinos atomin\xc4\x97 elektrin\xc4\x97, Vilniaus 3-ioji, Kruonio hidroakumuliacin\xc4\x97 elektrin\xc4\x97, Kauno termofikacin\xc4\x97 elektrin\xc4\x97 ir daug kit\xc5\xb3 energetikos objekt\xc5\xb3._NEWLINE_Nuo 1980\xc2\xa0m. LSSR Vyriausiosios gamybin\xc4\x97s energetikos ir elektrifikacijos valdybos vir\xc5\xa1ininkas. 1987\xc2\xa0m. komandiruotas \xc4\xaf Kub\xc4\x85, kur dirbo Kubos pramon\xc4\x97s ministro konsultantu energetikos klausimais._NEWLINE_1960\xe2\x80\x931961\xc2\xa0m. kandidatas \xc4\xaf LKP CK narius, 1961\xe2\x80\x931971\xc2\xa0m. ir nuo 1981\xc2\xa0m. LKP CK narys. 1963\xe2\x80\x931971\xc2\xa0m. ir nuo 1985\xc2\xa0m. LSSR AT deputatas. _NEWLINE_J. Nekra\xc5\xa1as suk\xc5\xabr\xc4\x97 stipri\xc4\x85, unikali\xc4\x85 energetikos sistem\xc4\x85, i\xc5\xa1ugd\xc4\x97 nacionalin\xc4\xaf auk\xc5\xa1tos kvalifikacijos specialist\xc5\xb3 kolektyv\xc4\x85, r\xc5\xabpinosi j\xc5\xb3 tobul\xc4\x97jimu, jaunimui dr\xc4\x85siai skyr\xc4\x97 atsakingas pareigas. Aktyviai dalyvavo tarptautin\xc4\x97je energetik\xc5\xb3 veikloje ir entuziastingai dieg\xc4\x97 pa\xc5\xbeangias naujoves Lietuvos energetikoje. Mir\xc4\x97 po sunkios ligos. Palaidotas Vilniuje, Antakalnio kapin\xc4\x97se.'